
A Budapesti Nemzeti Közszolgálati Egyetem (NKE) által szervezett rövid Erasmus+ BIP programon vettem részt, amely számomra az első ilyen jellegű nemzetközi tapasztalatot jelentette. A program két részre oszlott: egy személyes jelenlétet igénylő egyhetes szakaszra, valamint egy további háromnapos online részre, amelyet később, a vizsgaidőszak alatt tartottak meg.
A program központi témája a kiberbiztonság volt – annak fejlődése, veszélyei, valamint az, hogy milyen módon jelenik meg a mindennapi életünkben. Az előadások és a napi tevékenységek angol nyelven zajlottak, aminek különösen örültem, mert lehetőséget nyújtott arra, hogy fejlesszem az angol nyelvtudásomat, különösen szakmai kontextusban.
Azonban számomra mindig az egyik legértékesebb része az ilyen programoknak az új emberek megismerése, valamint más kultúrák felfedezése – és erre most bőven adódott lehetőség. A résztvevők többsége ugyan Romániából érkezett, de sokan voltak Hollandiából, Horvátországból, és néhányan Magyarországról is, akik másik program keretében kapcsolódtak be.
Az egyhetes budapesti program rendkívül gyorsan eltelt – ebben nagy szerepet játszott az is, hogy nemcsak tanulmányi, hanem szórakoztató, közösségi programok is vártak ránk. Részt vettünk többek között egy városnéző túrán, hajóztunk a Dunán, meglátogattuk a Parlamentet idegenvezetővel, kipróbálhattunk VR-szemüveges tréninget is, és még számos rövidebb, közösen szervezett programon vettünk részt. Ezeken kívül azonban a csapat gyorsan összekovácsolódott, és a hivatalos programokon túl is együtt fedeztük fel Budapest látványosságait.
[bookmark: _GoBack]A szakmai tartalom szintén rendkívül érdekes és értékes volt. Kiváló előadókat hallgathattunk meg, és bár az anyag inkább elméleti volt, számos interaktív csoportmunka is színesítette az órákat. A szervezők minden szükséges segítséget és iránymutatást megadtak ezekhez. Különösen emlékezetes volt számomra Dr. Krasznay Csaba (NKE) és Mauritius Wijffels (Inholland University) előadása – mindketten rendkívül inspiráló és informatív módon közelítették meg a témát. Természetesen a többi előadó is színvonalas és tartalmas előadásokat tartott.
Az online rész a vizsgaidőszakra esett, ami kicsit nehezebbé tette a részvételt mindannyiunk számára. Ennek ellenére a program jól szervezett volt, mivel véletlenszerű csoportokba osztottak bennünket, és különböző témákban kellett bemutatókat készítenünk. Ez segített abban, hogy még jobban elmélyedjünk a témában, és aktívan részt vegyünk a programban.
Összességében egy rendkívül pozitív, tanulságos és élményekkel teli programon vehettem részt, amelyért nagyon hálás vagyok a szervezőknek. Látszott, hogy rengeteg munkát és energiát fektettek bele, hogy a lehető legtöbbet hozzák ki belőle és ez sikerült is.

Nem szeretném kihagyni a beszámolómból az NKE campusát sem, amely Budapest szívében található, gyönyörű környezetben. A campus hatalmas parkkal rendelkezik, modern épületek, uszoda, lovarda, belső lőtér és különböző sportpályák is helyet kaptak itt. A Campus túra során ellátogattunk a lovardába is, ahol jutalomfalatokat adhattunk a lovaknak és ez még emlékezetessé tette a programot számomra. Sajnos azonban nem volt időnk mindenre, mert a program sűrű és tartalmas volt.
Végezetül néhány képet is mellékelek a beszámolómhoz, hogy még jobban át tudjam adni azokat az élményeket, tapasztalatokat, amelyeket ez a program nyújtott számomra.

